b'\n_START_ARTICLE_\nLegiunea Voluntarilor Rom\xc3\xa2ni din Italia\n_START_SECTION_\nPrizonieri de r\xc4\x83zboi de na\xc8\x9bionalitate rom\xc3\xa2n\xc4\x83 din Italia\n_START_PARAGRAPH_\nSolda\xc8\x9bii austro-ungari de origine rom\xc3\xa2n\xc4\x83 din Transilvania, Banat, Bucovina \xc8\x99i Partium nu au fost pu\xc8\x9bini: se estimeaz\xc4\x83 c\xc4\x83 \xc3\xaen perioada 1914-1918 \xc3\xaentre 400.000 \xc8\x99i 600.000 de solda\xc8\x9bi de origine rom\xc3\xa2n\xc4\x83 au luptat pe diferitele fronturi ale Austro-Ungariei, ceea ce a reprezentat un procent semnificativ dintre etnicii rom\xc3\xa2ni care au tr\xc4\x83it \xc3\xaen acele vremuri \xc3\xaen Imperiu. Conform unor studii f\xc4\x83cute de armata Imperiului Austro-Ungar, devotamentul militarilor de origine rom\xc3\xa2n\xc4\x83 fa\xc8\x9b\xc4\x83 de interesul statului dualist a fost redus, numai etnicii italienii ai aceluia\xc8\x99i imperiu put\xc3\xa2nd concura cu ei pentru un ultimul loc \xc3\xaentr-un clasament \xc3\xaen func\xc8\x9bie de num\xc4\x83rul de victime determinate de devotamentul pentru stat, la 100 de lupt\xc4\x83tori. De asemenea, \xc3\xaen primii 3 ani de lupte din aproximativ 300.000 de dezertori austro-ungari, o jum\xc4\x83tate au fost etnici rom\xc3\xa2ni. Dezertarea \xc8\x99i trecerea la inamic au crescut semnificativ ca frecven\xc8\x9b\xc4\x83 pe Frontul de Vest \xc3\xaen ultimii 2 ani ai r\xc4\x83zboiului, afect\xc3\xa2nd semnificativ unit\xc4\x83\xc8\x9bi militare \xc3\xaen ceea ce prive\xc8\x99te structura acestora \xc8\x99i puterea de foc. Uneori aceasta s-a tradus prin defec\xc8\x9biuni ale unor \xc3\xaentregi sectoare de front. Este de men\xc8\x9bionat \xc8\x99i c\xc4\x83 etnicii rom\xc3\xa2ni au fost informa\xc8\x9bi de c\xc4\x83tre avia\xc8\x9bia aliat\xc4\x83 prin lansarea unor foi volante asupra pozi\xc8\x9biilor austro-ungare, despre creare \xc8\x99i existen\xc8\x9ba  primului Corp al Voluntarilor Rom\xc3\xa2ni din Rusia precum \xc8\x99i despre con\xc8\x9binutul Declara\xc8\x9biei de la Darni\xc8\x9ba._NEWLINE_De\xc8\x99i primii prizonieri rom\xc3\xa2ni transilv\xc4\x83neni din Italia au fost documenta\xc8\x9bi \xc3\xaenc\xc4\x83 din iunie 1915, de abia \xc3\xaen anul 1916 procentul de prizonieri de r\xc4\x83zboi de na\xc8\x9bionalitate rom\xc3\xa2n\xc4\x83 proveni\xc8\x9bi din trupele austro-ungare a devenit semnificativ, ace\xc8\x99tia fiind concentra\xc8\x9bi \xc3\xaen principal \xc3\xaen lag\xc4\x83re din nordul Italiei. Al\xc4\x83turi de prizonierii de alte na\xc8\x9bionalit\xc4\x83\xc8\x9bi ale Dublei Monarhii, risipi\xc8\x9bi pe teritoriul italian ace\xc8\x99tia au contribuit la o mai bun\xc4\x83 \xc3\xaen\xc8\x9belegere a situa\xc8\x9biei etnice a Imperiului Austro-Ungar._NEWLINE_\xc3\x8en mod particular \xc3\xaen provincia L\'Aquila, unde un puternic cutremur a distrus \xc3\xaen 13 ianuarie 1915 drumurile \xc8\x99i structurile civile, nevoia de m\xc3\xa2n\xc4\x83 de lucru a determinat \xc3\xaenfiin\xc8\x9barea la Avezzano a unui lag\xc4\x83r cu 15.000 de prizonieri. De-a lungul timpului, componenta reprezentat\xc4\x83 de prizonierii de origine rom\xc3\xa2n\xc4\x83 de aici s-a m\xc4\x83rit semnificativ, ace\xc8\x99tia f\xc4\x83c\xc3\xa2ndu-\xc8\x99i un bun renume \xc8\x99i o bun\xc4\x83 imagine \xc3\xaen r\xc3\xa2ndul popula\xc8\x9biei civile. U\xc8\x99urin\xc8\x9ba cu care cet\xc4\x83\xc8\x9benii italieni au putut s\xc4\x83 comunice cu ace\xc8\x99tia \xc3\xaen raport cu germanii \xc8\x99i maghiarii, precum \xc8\x99i spiritul lor sacrificiu asociat demonstra\xc8\x9biei de a fi buni lucr\xc4\x83tori, au dus la apari\xc8\x9bia respectului locuitorilor fa\xc8\x9b\xc4\x83 de rom\xc3\xa2ni. Aceasta a mers p\xc3\xa2n\xc4\x83 \xc3\xaen punctul \xc3\xaen care au fost create \xc3\xaen mod spontan comitete civile italiene de solidaritate \xc8\x99i de asisten\xc8\x9b\xc4\x83, rezervate cet\xc4\x83\xc8\x9benilor rom\xc3\xa2ni \xc8\x99i familiilor lor r\xc4\x83mase \xc3\xaen patrie.\n_START_SECTION_\nIulie 1916 - martie 1918\n_START_PARAGRAPH_\nO bun\xc4\x83 parte dintre prizonierii etnici rom\xc3\xa2ni, odat\xc4\x83 cu intrarea Rom\xc3\xa2niei \xc3\xaen r\xc4\x83zboi de partea Antantei, au dorit s\xc4\x83 fie \xc3\xaenrola\xc8\x9bi \xc3\xaen unit\xc4\x83\xc8\x9bi militare na\xc8\x9bionale de parte alia\xc8\x9bilor, la fel cum se procedase cu polonezii, cehii, slovacii \xc8\x99i iugoslavii din Armata Austro-Ungar\xc4\x83._NEWLINE_Activitatea de influen\xc8\x9bare a factorilor de decizie din Italia a debutat cu memorii trimise guvernului italian, \xc3\xaen perioada iulie \xe2\x80\x93 august 1916, de c\xc4\x83tre prizonieri de na\xc8\x9bionalitate rom\xc3\xa2n\xc4\x83 din Italia. Aceste memorii al\xc4\x83turate unor alte ini\xc8\x9biative au continuat at\xc3\xa2t \xc3\xaen 1917, c\xc3\xa2t \xc8\x99i \xc3\xaen prima jum\xc4\x83tate a anului 1918, cresc\xc3\xa2nd \xc3\xaen intensitate dup\xc4\x83 \xc3\xaencheierea armisti\xc8\x9biului dintre Rom\xc3\xa2nia \xc8\x99i Puterile Centrale \xc8\x99i \xc3\xaenceperea tratativelor de pace._NEWLINE_Dintre reprezentan\xc8\x9bii autorit\xc4\x83\xc8\x9bilor rom\xc3\xa2ne, cea mai semnificativ\xc4\x83 activitate au desf\xc4\x83\xc8\x99urat-o cei doi ambasadori ai Regatului Rom\xc3\xa2niei \xc3\xaen Italia: p\xc3\xa2n\xc4\x83 \xc3\xaen anul 1917 Dimitrie Ghika \xc8\x99i dup\xc4\x83 1917 Alexandru Emanuel Lahovary. \xc3\x8en luna august 1917, cu scopul de a \xc3\xaentre\xc8\x9bine \xc8\x99i a dezvolta sentimentul na\xc8\x9bional la prizonierii de r\xc4\x83zboi rom\xc3\xa2ni din Italia, personalul Lega\xc8\x9biei Rom\xc3\xa2ne din Roma a intervenit pe l\xc3\xa2ng\xc4\x83 guvernul \xc8\x9b\xc4\x83rii gazd\xc4\x83 pentru a ob\xc8\x9bine permisiunea de a \xc3\xaenfiin\xc8\x9ba un birou cu aceast\xc4\x83 destina\xc8\x9bie. \xc3\x8ensu\xc8\x99i \xc8\x99eful misiunii diplomatice de la Roma, Alexandru Lahovary, a cerut oficial permisiunea guvernului italian ca \xe2\x80\x9erom\xc3\xa2nii s\xc4\x83-\xc8\x99i fac\xc4\x83 datoria fa\xc8\x9b\xc4\x83 de neam\xe2\x80\x9d. La aceste demersuri s-au ad\xc4\x83ugat eforturile de organizare a prizonierilor rom\xc3\xa2ni \xc3\xaentreprinse de doi profesori de la Universitatea din Bucure\xc8\x99ti: transilv\xc4\x83neanul Simion M\xc3\xa2ndrescu (profesor de limba \xc8\x99i literatura german\xc4\x83) \xc8\x99i George G. Mironescu. Ace\xc8\x99tia au devenit principalii exponen\xc8\x9bi ai intereselor rom\xc3\xa2ne\xc8\x99ti \xc3\xaen aceast\xc4\x83 direc\xc8\x9bie._NEWLINE_La sf\xc3\xa2r\xc8\x99itul iernii 1917-1918, M. Popovici \xe2\x80\x93 \xc3\xaen calitate de reprezentant al \xe2\x80\x9eComitetului Na\xc8\x9bional al Rom\xc3\xa2nilor Subjuga\xc8\x9bi din Monarhia Austro-Ungar\xc4\x83\xe2\x80\x9d constituit la Odessa la 2 ianuarie 1918 - a sosit \xc3\xaen Italia pentru a organiza aici un corp de voluntari. Prin intermediul ambasadorului italian de la Paris, propunerea Comitetului pentru formarea acestui corp a fost remis\xc4\x83 guvernului italian, \xc3\xaempreun\xc4\x83 cu recomandarea primului ministru francez Georges Clemenceau de a i se da curs. Cu toate acestea \xc3\xaens\xc4\x83, \xc3\xaen prim\xc4\x83vara anului 1918 generalul-maior Gondrecourt, conduc\xc4\x83torul Misiunii Militare Franceze \xc3\xaen Italia, era \xc3\xaenc\xc4\x83 de p\xc4\x83rere c\xc4\x83 nu venise \xc3\xaenc\xc4\x83 momentul potrivit pentru rezolvarea cre\xc4\x83rii unor unit\xc4\x83\xc8\x9bi formate din etnici rom\xc3\xa2ni prizonierii de r\xc4\x83zboi pe frontul italian, \xc3\xaentr-un context \xc3\xaen care ap\xc4\x83ruser\xc4\x83 deja dificult\xc4\x83\xc8\x9bi legate de crearea unor unit\xc4\x83\xc8\x9bi similare formate din etnici cehi sau iugoslavi, problem\xc4\x83 de importan\xc8\x9b\xc4\x83 superioar\xc4\x83 pentru interesele franceze._NEWLINE__NEWLINE_Referitor la cerin\xc8\x9bele transmise prin intermediul ambasadorul italian de la Paris, \xc3\xaen martie 1918 Ministrul de externe al Italiei, Sidney Sonnino, a opinat c\xc4\x83 _NEWLINE_\xe2\x80\x9ear fi \xc3\xaen interesul Puterilor Aliate s\xc4\x83 accepte aceast\xc4\x83 cerere\xe2\x80\x9d_NEWLINE_ de formare de trupe transilv\xc4\x83nene destinate s\xc4\x83 lupte pe frontul italian. _NEWLINE_\xe2\x80\x9eIn acest fel, ar \xc3\xaensemna c\xc4\x83 dup\xc4\x83 \xc3\xaencheierea p\xc4\x83cii [de la Bucure\xc8\x99ti] drapelul ei [al Rom\xc3\xa2niei] s\xc4\x83 se afle printre cele ale armatelor Antantei, ceea ce ar avea, printre alte avantaje, pe acela de a \xc3\xaencuraja trupele de aceast\xc4\x83 na\xc8\x9bionalitate.\xe2\x80\x9d_NEWLINE_ La final el a solicitat lui Orlando _NEWLINE_\xe2\x80\x9es\xc4\x83 dispun\xc4\x83 urgentarea separ\xc4\x83rii \xc3\xaen tabere speciale a prizonierilor de na\xc8\x9bionalitate rom\xc3\xa2n\xc4\x83 \xc8\x99i formarea de corpuri speciale\xe2\x80\x9d_NEWLINE_  De\xc8\x99i italienii au fost de acord cu separarea prizonierilor de r\xc4\x83zboi rom\xc3\xa2ni de cei maghiari sau germani, precum \xc8\x99i cu constituirea unor unit\xc4\x83\xc8\x9bi na\xc8\x9bionale cu drapel propriu, nu au fost de acord cu folosirea acestora pe front.\n_START_SECTION_\nPrimul Congres al na\xc8\x9biunilor asuprite din Austro-Ungaria\n_START_PARAGRAPH_\n\xc3\x8en sprijinul aceste idei a venit proiectul de organizare \xc3\xaen 1917, mai \xc3\xaent\xc3\xa2i la Stockholm \xc8\x99i apoi la Lausanne a primului \xe2\x80\x9eCongres al na\xc8\x9biunilor asuprite din Austro-Ungaria\xe2\x80\x9d, proiect ale c\xc4\x83rui lucr\xc4\x83ri au fost ulterior continuate la Paris \xc3\xaen februarie 1918, Londra \xc8\x99i Roma. \xc3\x8en urma derul\xc4\x83rii acestui proiect, activit\xc4\x83\xc8\x9bile emigra\xc8\x9bilor cehoslovaci, s\xc3\xa2rbi, polonezi \xc8\x99i rom\xc3\xa2ni au devenit coordonate, \xc3\xaen sensul determin\xc4\x83rii at\xc3\xa2t a factorilor decizionali ai Antantei de \xe2\x80\x9ea-\xc8\x99i modela corespunz\xc4\x83tor atitudinea fa\xc8\x9b\xc4\x83 de situa\xc8\x9bia prizonierilor de r\xc4\x83zboi\xe2\x80\x9d, c\xc3\xa2t \xc8\x99i \xc3\xaen sensul sus\xc8\x9binerii destr\xc4\x83m\xc4\x83rii de facto a Dublei Monarhii. Pentru a-l determina pe ministrul de externe italian (baronul Sidney Sonnino) s\xc4\x83 nu se mai \xc3\xaempotriveasc\xc4\x83 destr\xc4\x83m\xc4\x83rii Austro-Ungariei, locul final de desf\xc4\x83\xc8\x99urare a lucr\xc4\x83rilor congresului a fost ales la Roma, acestea deschiz\xc3\xa2ndu-se la data de 8 aprilie 1918 sub pre\xc8\x99edin\xc8\x9bia senatorului italian Francesco Ruffini._NEWLINE_Delega\xc8\x9bia care a reprezentat mi\xc8\x99carea unionist\xc4\x83 rom\xc3\xa2n\xc4\x83 (\xc3\xaen care Rom\xc3\xa2nia a fost reprezentat\xc4\x83 prin senatorii Mironescu \xc8\x99i Dr\xc4\x83ghicescu al\xc4\x83turi de deputatul Lupu) a fost condus\xc4\x83 de profesorul G. G. Mironescu. \xc3\x8en acest cadru, delega\xc8\x9bii transilv\xc4\x83neni afla\xc8\x9bi la Congres au \xc3\xaenfiin\xc8\x9bat o comisie dedicat\xc4\x83 eliber\xc4\x83rii prizonierii rom\xc3\xa2ni din Italia \xc8\x99i form\xc4\x83rii unei Legiuni rom\xc3\xa2ne. Un sprijin suplimentar \xc3\xaen \xc3\xaencercare de convingere a guvernul italian, a primit profesorul Simion M\xc3\xa2ndrescu din partea deputatului francez Henry Franklin-Bouillon (aflat \xc3\xaen delega\xc8\x9bia care a reprezentat Fran\xc8\x9ba la Congres) \xc8\x99i a lui Albert Thomas, ministrul francez al Armamentului, iar George G. Mironescu a f\xc4\x83cut un turneu prealabil prin lag\xc4\x83rele de prizonieri pentru a sonda terenul._NEWLINE_Este de remarcat c\xc4\x83 acest congres a convenit \xc8\x99i autorit\xc4\x83\xc8\x9bilor italiene, interesate de demersurile f\xc4\x83cute pentru o \xc3\xaenfr\xc3\xa2ngere mai rapid\xc4\x83 a Austro-Ungariei. Mass-media tip\xc4\x83rit\xc4\x83 a fost larg reprezentat\xc4\x83, invitat\xc4\x83 fiind pentru a demonstra autenticitatea discu\xc8\x9biilor, demersurilor \xc8\x99i m\xc4\x83surilor care ar fi urmat s\xc4\x83 fie luate. Al\xc4\x83turi de aceasta au fost invita\xc8\x9bi \xc8\x99i lupt\xc4\x83tori de pe teatrul de r\xc4\x83zboi balcanic. Congresul s-a \xc3\xaencheiat cu adoptarea unei rezolu\xc8\x9bii \xc3\xaentr-o atmosfer\xc4\x83 de mare entuziasm, rezolu\xc8\x9bie care a fost adus\xc4\x83 \xc3\xaen aten\xc8\x9bia lui V. E. Orlando, pre\xc8\x99edintele Consiliului de Mini\xc8\x99tri italian. Acesta a promis reprezentan\xc8\x9bilor minorit\xc4\x83\xc8\x9bilor din Austro-Ungaria sprijinul guvernului s\xc4\x83u, pentru a ob\xc8\x9bine independen\xc8\x9ba \xc8\x99i a se elibera de domina\xc8\x9bia str\xc4\x83in\xc4\x83. Pe 11 aprilie 1918, \xc3\xaen primirea pe care a f\xc4\x83cut-o delega\xc8\x9biilor na\xc8\x9biunilor participante la congres dup\xc4\x83 \xc3\xaencheierea acestuia, primul ministru italian a precizat astfel c\xc4\x83 \xe2\x80\x9eItalia consider\xc4\x83 cauza lor ca pe a ei \xc3\xaens\xc4\x83\xc8\x99i\xe2\x80\x9d._NEWLINE_Unul dintre pilonii acestei ini\xc8\x9biative a fost acela de a implica \xc3\xaen lupta \xc3\xaen mod organizat \xc3\xaempotriva statului ai c\xc4\x83rui cet\xc4\x83\xc8\x9beni \xc3\xaenc\xc4\x83 mai erau, prizonierii de r\xc4\x83zboi austro-ungari. La sf\xc3\xa2r\xc8\x99itul aceleia\xc8\x99i luni, primul ministru italian a remis generalului Armando Diaz, comandant suprem al Armatei Italiene, recomandarea de a recruta prizonieri austro-ungari apar\xc8\x9bin\xc3\xa2nd na\xc8\x9bionalit\xc4\x83\xc8\x9bilor oprimate de Austro-Ungaria \xc8\x99i de a organiza prompt unit\xc4\x83\xc8\x9bi formate din ace\xc8\x99tia.\n_START_SECTION_\nOrganizare\n_START_PARAGRAPH_\nPe 15 octombrie 1918, \xc3\xaen urma aprob\xc4\x83rii ministrului de r\xc4\x83zboi Zupelli, guvernul italian a emis decretul oficial de \xc3\xaenfiin\xc8\x9bare a unei Legiuni rom\xc3\xa2ne\xc8\x99ti (\xc3\xaen italian\xc4\x83 Legione Romena), care s\xc4\x83 lupte al\xc4\x83turi de trupele italiene pe teatrul de r\xc4\x83zboi din peninsul\xc4\x83. \xc3\x8en func\xc8\x9bia de comandant al Legiunii a fost numit generalul de brigad\xc4\x83 cavaler Luciano Ferigo, care fusese \xc3\xaen timpul r\xc4\x83zboiului ata\xc8\x99at militar al Italiei \xc3\xaen Rom\xc3\xa2nia \xc8\x99i era c\xc4\x83s\xc4\x83torit cu o rom\xc3\xa2nc\xc4\x83. Militarilor \xc3\xaenrola\xc8\x9bi \xc3\xaen Legiunea Rom\xc3\xa2n\xc4\x83, organiza\xc8\x9bi \xc3\xaen trei regimente, li s-au echivalat gradele cu cele corespunz\xc4\x83toare din Armata Regal\xc4\x83 Italian\xc4\x83. Partea sedentar\xc4\x83 a marii unit\xc4\x83\xc8\x9bi, sub comanda colonelului Camillo Ferraioli, a fost stabilit\xc4\x83 la Albano Laziale, iar tab\xc4\x83ra de baz\xc4\x83 \xc3\xaen lag\xc4\x83rul de la Avezzano._NEWLINE_Primul regiment al Legiunii, denumit simbolic \xe2\x80\x9eHorea\xe2\x80\x9d (cu 80 de ofi\xc8\x9beri \xc8\x99i 2.600 de solda\xc8\x9bi), s-a format la mijlocul lunii octombrie 1918 \xc8\x99i a avut garnizoana \xc3\xaen fortul Pietralata. \xc3\x8enrolarea a continuat ulterior \xc3\xaen lag\xc4\x83rele Avezzano, Albano Laziale \xc8\x99i Cittaducale._NEWLINE_Constantin Gombo\xc8\x99 \xc3\xaen \xe2\x80\x9eDacoromania\xe2\x80\x9d afirm\xc4\x83 prezen\xc8\x9ba de facto pe front \xc3\xaen preajma armisti\xc8\x9biului, a \xc3\xaenc\xc4\x83 unui pluton de voluntari, afirma\xc8\x9bie sus\xc8\x9binut\xc4\x83 de c\xc4\x83tre Gorge Coroam\xc4\x83 \xc3\xaen \xe2\x80\x9eSiamo de novo Insieme\xe2\x80\x9d. Primul deta\xc8\x99ament al noii legiuni a intrat \xc3\xaen dispozitivul de lupt\xc4\x83 de pe front la data de 24 octombrie 1918, pentru a lupta p\xc3\xa2n\xc4\x83 pe 3 noiembrie 1918, data \xc3\xaencheierii armisti\xc8\x9biului dintre Antant\xc4\x83 \xc8\x99i Austro-Ungaria, \xc3\xaen cadrul b\xc4\x83t\xc4\x83liei de la Vittorio Veneto. \xc3\x8en condi\xc8\x9biile \xc3\xaen care r\xc4\x83zboiul se terminase dar pacea era \xc3\xaenc\xc4\x83 departe, solda\xc8\x9bii au continuat s\xc4\x83 fie \xc3\xaencadra\xc8\x9bi, echipa\xc8\x9bi \xc8\x99i antrena\xc8\x9bi. \xc3\x8en concep\xc8\x9bia liderilor mi\xc8\x99c\xc4\x83rii na\xc8\x9bionale rom\xc3\xa2ne\xc8\x99ti, ace\xc8\x99ti solda\xc8\x9bi care urmau s\xc4\x83 se \xc3\xaentoarc\xc4\x83 \xc3\xaen Transilvania pentru a reprezenta o for\xc8\x9b\xc4\x83 militar\xc4\x83 de ocupare a teritoriului, ar fi urmat s\xc4\x83 ofere o legitimitate suplimentar\xc4\x83 pentru aspira\xc8\x9biile autorit\xc4\x83\xc8\x9bilor rom\xc3\xa2ne._NEWLINE_Dup\xc4\x83 13 noiembrie 1918 au fost transfera\xc8\x9bi \xc3\xaen legiune \xc8\x99i cei 830 de \xe2\x80\x9eAlpini\xe2\x80\x9d (v\xc3\xa2n\xc4\x83tori de munte) rom\xc3\xa2ni, care au fost transporta\xc8\x9bi la Avezzano (la Albano Laziale dup\xc4\x83 alt\xc4\x83 surs\xc4\x83). Din ace\xc8\x99tia s-a format, dup\xc4\x83 \xc3\xaencetarea ostilit\xc4\x83\xc8\x9bilor \xc3\xaen ianuarie 1918, un al doilea regiment, denumit \xe2\x80\x9eClo\xc8\x99ca\xe2\x80\x9d, iar dup\xc4\x83 o lun\xc4\x83 \xc8\x99i cel de-al treilea, denumit \xe2\x80\x9eCri\xc8\x99an\xe2\x80\x9d. Primele regimente care au depus jur\xc4\x83m\xc3\xa2ntul, angaj\xc3\xa2ndu-se la ap\xc4\x83rarea suveranit\xc4\x83\xc8\x9bii Rom\xc3\xa2niei Mari, au fost Regimentele 1 \xc8\x99i 2 la Marino pe 5 decembrie 1918, respectiv \xc3\xaen pia\xc8\x9ba Sena din Roma pe 26 ianuarie 1919._NEWLINE_\xc3\x8en \xe2\x80\x9eBuletinul Cercului de studii al istoriei po\xc8\x99tale din Ardeal, Banat \xc8\x99i Bucovina\xe2\x80\x9d, Dan-Simion Grecu sus\xc8\x9bine formarea \xc3\xaen prima perioad\xc4\x83 a anului 1919 a unui al patrulea regiment, cu numele de \xe2\x80\x9eAvram Iancu\xe2\x80\x9d._NEWLINE_Este de remarcat a\xc8\x99adar c\xc4\x83 la momentul \xc3\xaencet\xc4\x83rii ostilit\xc4\x83\xc8\x9bilor, o Legiune rom\xc3\xa2neasc\xc4\x83 nu exista \xc3\xaen adev\xc4\x83ratul sens al cuv\xc3\xa2ntului, acesta fiind \xc3\xaenc\xc4\x83 \xc3\xaen curs de formare.\n_START_SECTION_\n\xc3\x8encadrare\n_START_PARAGRAPH_\nUnit\xc4\x83\xc8\x9bile \xc8\x99i subunit\xc4\x83\xc8\x9bile constituite au fost echipate \xc8\x99i dotate cu material italian. Fiecare dintre batalioanele noii legiuni a fost format din 3 companii de pu\xc8\x99ca\xc8\x99i, 1 companie de mitraliere, un corp de geni\xc8\x99ti \xc8\x99i unul de grenadieri. Fiecare companie de pu\xc8\x99ca\xc8\x99i a fost format\xc4\x83 din 4 plutoane \xc8\x99i o sec\xc8\x9biune de mitraliere u\xc8\x99oare, cu un total de 5 ofi\xc8\x9beri \xc8\x99i 178 de solda\xc8\x9bi. Corpul de comand\xc4\x83 a fost constituit de c\xc4\x83tre ofi\xc8\x9beri superior italieni, voluntari ofi\xc8\x9beri \xc8\x99i subofi\xc8\x9beri rom\xc3\xa2ni. Regimentul 1 \xe2\x80\x9eHorea\xe2\x80\x9d a avut \xc3\xaen dotare c\xc3\xa2te dou\xc4\x83 mitraliere grele de fiecare companie \xc8\x99i c\xc3\xa2te patru arunc\xc4\x83toare de mine de fiecare batalion._NEWLINE_Au cerut s\xc4\x83 fac\xc4\x83 parte din Legiune 36.712 de solda\xc8\x9bi \xc8\x99i 525 de ofi\xc8\x9beri (dintr-un total de 60.000 de prizonieri de r\xc4\x83zboi de origine rom\xc3\xa2n\xc4\x83. Dintre ofi\xc8\x9beri, unul a fost colonel, 5 au fost maiori, 32 c\xc4\x83pitani, 97 locotenen\xc8\x9bi, 294 sublocotenen\xc8\x9bi \xc8\x99i 96 aspiran\xc8\x9bi._NEWLINE_Educa\xc8\x9bia f\xc4\x83cut\xc4\x83 voluntarilor \xc3\xaencadra\xc8\x9bi \xc3\xaen noile unit\xc4\x83\xc8\x9bi, a pus accent pe dezvoltarea con\xc8\x99tiin\xc8\x9bei na\xc8\x9bionale rom\xc3\xa2ne\xc8\x99ti \xc8\x99i pe dragostea pentru \xc8\x9bara lor, care urma s\xc4\x83 fie Rom\xc3\xa2nia, \xc8\x9bar\xc4\x83 pe care mul\xc8\x9bi nu o \xc8\x99tiau dec\xc3\xa2t prin intermediul propagandei ostile a Austro-Ungariei. De asemenea, aceast\xc4\x83 educa\xc8\x9bie a urm\xc4\x83rit s\xc4\x83 elimine ne\xc3\xaencrederea \xc3\xaen noul aliat italian, precum \xc8\x99i dificult\xc4\x83\xc8\x9bile de comunicare cu al\xc8\x9bi solda\xc8\x9bi din celelalte regiuni istorice rom\xc3\xa2ne\xc8\x99ti. Singura limb\xc4\x83 folosit\xc4\x83 \xc3\xaen serviciul militar a fost rom\xc3\xa2na. Ofi\xc8\x9berii de origine rom\xc3\xa2n\xc4\x83 a avut un program complex de formare, care a inclus printre altele \xc8\x99i studiul limbii italiene._NEWLINE_\xc3\x8en decembrie 1918 pentru ofi\xc8\x9berii \xc8\x99i subofi\xc8\x9berii rom\xc3\xa2ni care activau ca voluntari \xc3\xaen Legiune, a fost redactat de c\xc4\x83tre Petre Ugli\xc8\x99 un \xe2\x80\x9e Regulament de manevr\xc4\x83 \xc8\x99i lupt\xc4\x83 al infanteriei rom\xc3\xa2ne\xe2\x80\x9d. Cele mai multe dintre comenzi au fost prezentate at\xc3\xa2t \xc3\xaen limba rom\xc3\xa2n\xc4\x83 c\xc3\xa2t \xc8\x99i \xc3\xaen limba german\xc4\x83, pentru ca fo\xc8\x99tii ofi\xc8\x9beri care activaser\xc4\x83 \xc3\xaen armata austro-ungar\xc4\x83 s\xc4\x83 le recunoasc\xc4\x83 mai u\xc8\x99or. Regulamentul a fost tip\xc4\x83rit la Roma \xc3\xaen tipografia Academiei Regale dei Lincei \xc8\x99i  avut 8 sec\xc8\x9biuni: \xe2\x80\x9eDefini\xc8\x9bii\xe2\x80\x9d; \xe2\x80\x9eInstruc\xc8\x9bia individual\xc4\x83\xe2\x80\x9d, \xe2\x80\x9ePlutonul\xe2\x80\x9d, \xe2\x80\x9eCompania\xe2\x80\x9d, \xe2\x80\x9cBatalionul\xe2\x80\x9d, \xe2\x80\x9eModul de prezentare\xe2\x80\x9d, \xe2\x80\x9cScrima cu arma\xe2\x80\x9d \xc8\x99i \xe2\x80\x9eGimnastica\xe2\x80\x9d.\n_START_SECTION_\nPlecarea\n_START_PARAGRAPH_\nDup\xc4\x83 armisti\xc8\x9biul de la Villa Giusti, politicianul conservator rom\xc3\xa2n Take Ionescu a sugerat ambasadorului Italiei la Paris, Lelio Bonin-Longare, ca Legiunea Rom\xc3\xa2n\xc4\x83 s\xc4\x83 fie trimis\xc4\x83 \xc3\xaen \xc8\x9binuturile rom\xc3\xa2ne\xc8\x99ti aflate \xc3\xaenc\xc4\x83 \xc3\xaen componen\xc8\x9ba Ungariei, eventual spre a fi subordonat\xc4\x83 structurilor rom\xc3\xa2ne\xc8\x99ti locale de guvern\xc4\x83m\xc3\xa2nt. Motiv\xc3\xa2nd c\xc4\x83 trebui s\xc4\x83 fac\xc4\x83 fa\xc8\x9b\xc4\x83 evenimentelor din Rusia bol\xc8\x99evic\xc4\x83 precum \xc8\x99i atitudinii ostile a Ungariei lui B\xc3\xa9la Kun, Rom\xc3\xa2nia a solicitat \xc3\xaentoarcerea din Italia a fo\xc8\x99tilor prizonieri de r\xc4\x83zboi, etnici rom\xc3\xa2ni. \xc3\x8en noiembrie 1918 Profesorul M\xc3\xa2ndrescu a cerut italienilor ca Legiunea Rom\xc3\xa2n\xc4\x83 s\xc4\x83 fie l\xc4\x83sat\xc4\x83 s\xc4\x83 plece \xc3\xaen uniform\xc4\x83 militar\xc4\x83 \xc8\x99i cu armamentul din dotare. Statului Major General al Armatei Italiene a \xc3\xaencuviin\xc8\x9bat aceasta, astfel c\xc4\x83 unit\xc4\x83\xc8\x9bile au \xc3\xaenceput s\xc4\x83 plece \xc3\xaenso\xc8\x9bite de ofi\xc8\x9beri italieni._NEWLINE_Regimentul 1 \xe2\x80\x9eHorea\xe2\x80\x9d a plecat din gara Marino \xc3\xaen ianuarie 1919 c\xc4\x83tre Taranto, pentru a fi \xc3\xaembarcat la 3 februarie 1919 cu destina\xc8\x9bia Constan\xc8\x9ba pe vasele \xe2\x80\x9eRegina d\'Italia\xe2\x80\x9d \xc8\x99i \xe2\x80\x9eMeran\xe2\x80\x9d. Regimentul 2 \xe2\x80\x9eClo\xc8\x99ca\xe2\x80\x9d a plecat din Italia \xc3\xaembarcat \xc3\xaen martie 1919 pe vasul \xe2\x80\x9eNippon\xe2\x80\x9d._NEWLINE_\xc3\x8en luna martie 1919, Legiunea a fost reorganizat\xc4\x83 \xc3\xaen patru batalioane de mar\xc8\x99 (19, 20, 21, 22), care au existat \xc3\xaen Italia p\xc3\xa2n\xc4\x83 la data de 31 august 1919, c\xc3\xa2nd au fost desfiin\xc8\x9bate. Astfel, Regimentul 3 \xe2\x80\x9eCri\xc8\x99an\xe2\x80\x9d a p\xc4\x83r\xc4\x83sit peninsula \xc3\xaen aprilie 1919, iar ultimul transport semnificativ de trupe (1800 persoane) a p\xc4\x83r\xc4\x83sit Taranto la 19 mai 1919, fiind \xc3\xaembarcat tot pe \xe2\x80\x9eNippon\xe2\x80\x9d. Mici deta\xc8\x99amente au r\xc4\x83mas \xc3\xaen Italia p\xc3\xa2n\xc4\x83 la sf\xc3\xa2r\xc8\x99itul anului 1919, ultimii solda\xc8\x9bi ai acestora plec\xc3\xa2nd \xc3\xaen decembrie, pentru a sosi \xc3\xaen Rom\xc3\xa2nia la 2 ianuarie 1920 \xc8\x99i a se integra \xc3\xaen Armata Regal\xc4\x83 Rom\xc3\xa2n\xc4\x83._NEWLINE_Ajunse \xc3\xaen Rom\xc3\xa2nia, ultimele batalioane de voluntari rom\xc3\xa2ni au fost trecute \xc3\xaen revist\xc4\x83 de regele Ferdinand I, \xe2\x80\x9etrezind entuziasmul tuturor autorit\xc4\x83\xc8\x9bilor \xc8\x99i al cet\xc4\x83\xc8\x9benilor pentru excelenta condi\xc8\x9bie fizic\xc4\x83 a solda\xc8\x9bilor, pentru echipamentul complet \xc8\x99i pentru disciplina irepro\xc8\x99abil\xc4\x83.\xe2\x80\x9d\n_START_SECTION_\nDificult\xc4\x83\xc8\x9bi politice \xc8\x99i diplomatice\n_START_PARAGRAPH_\n\xc3\x8entr-o not\xc4\x83 trimis\xc4\x83 de Lega\xc8\x9bia rom\xc3\xa2n\xc4\x83 de la Paris pe data de 14 noiembrie 1918, \xc3\xaen contextul unor puncte de vedere republicane care erau atribuite lui Vasile Lucaciu, s-a sugerat Guvernului rom\xc3\xa2n aflat la Ia\xc8\x99i s\xc4\x83 intervin\xc4\x83 la Roma pentru a pune piedici lui Lucaciu, astfel \xc3\xaenc\xc3\xa2t acesta s\xc4\x83 nu porneasc\xc4\x83 \xc3\xaempreun\xc4\x83 cu Legiunea, spre Transilvania. Aceea\xc8\x99i sugestie a fost f\xc4\x83cut\xc4\x83 \xc8\x99i ambasadorului rom\xc3\xa2n din capitala Italiei._NEWLINE_Alte dificult\xc4\x83\xc8\x9bi legate de \xc3\xaentoarcerea solda\xc8\x9bilor \xc3\xaen viitoarea lor patrie, au fost legate de suspiciunea c\xc4\x83 Legiunea rom\xc3\xa2n\xc4\x83 ar fi putut servit la sf\xc3\xa2r\xc8\x99itul r\xc4\x83zboiului, ca mijloc de penetrare italian\xc4\x83 \xc3\xaen regiunea Dun\xc4\x83rii. Situa\xc8\x9bia a fost confuz\xc4\x83, \xc3\xaentr-un context \xc3\xaen care chiar rom\xc3\xa2nii prin intermediul unor membri marcan\xc8\x9bi ai lor cum a fost Vasile Lucaciu, au insistat pentru urgentarea form\xc4\x83rii Legiunii, care ar fi urmat s\xc4\x83 fie repatriat\xc4\x83 pentru a lupta \xc3\xaen Transilvania._NEWLINE_Vezi explica\xc8\x9bii asociate acestui subiect la Conven\xc8\x9bia militar\xc4\x83 de la Belgrad din 13 noiembrie 1918#Preambul_NEWLINE_Ministrul italian de la Bucure\xc8\x99ti \xe2\x80\x93 baronul Fasciotti, a sugerat ca Legiunea rom\xc3\xa2n\xc4\x83 s\xc4\x83 nu debarce la Constan\xc8\x9ba, \xc3\xaen contextul \xc3\xaen care Dobrogea era \xc3\xaen m\xc3\xa2inile francezilor ci la Gala\xc8\x9bi, pentru a preda trupele \xc3\xaen m\xc3\xa2inile oficialii rom\xc3\xa2ni. Ajun\xc8\x99i \xc3\xaen Rom\xc3\xa2nia \xc3\xaens\xc4\x83, deoarece Armata Rom\xc3\xa2n\xc4\x83 nu a avut \xc3\xaencredere \xc3\xaen ei, legionarii au fost dezarma\xc8\x9bi \xc8\x99i oficialii italieni au fost repatria\xc8\x9bi. Aceste acte au fost determinate at\xc3\xa2t de comunicarea defectuoas\xc4\x83 \xc3\xaentre autorit\xc4\x83\xc8\x9bile politice \xc8\x99i militare \xc8\x99i reprezentan\xc8\x9bii italieni de la Bucure\xc8\x99ti, c\xc3\xa2t \xc8\x99i de puternica animozitate franco-italian\xc4\x83, \xc3\xaentr-un context \xc3\xaen care Fran\xc8\x9ba penetrase puternic economic \xc8\x99i militar Regatul Rom\xc3\xa2niei._NEWLINE_Trec\xc3\xa2nd \xc3\xaen revist\xc4\x83 pe legionari, Regele Ferdinand a remarcat \xe2\x80\x9eexcelenta condi\xc8\x9bie fizic\xc4\x83 a solda\xc8\x9bilor, echipamentul complet \xc8\x99i disciplina irepro\xc8\x99abil\xc4\x83\xe2\x80\x9d \xc8\x99i ca mul\xc8\x9bumire, a transmis generalului Ferigo o scrisoare pentru c\xc4\x83 \xe2\x80\x9ea redat patriei rom\xc3\xa2ne splendizi solda\xc8\x9bi, \xc8\x99i excelen\xc8\x9bi cet\xc4\x83\xc8\x9beni". Respectiva trecere \xc3\xaen revist\xc4\x83 de c\xc4\x83tre Regel a legionarilor rom\xc3\xa2ni a fost \xc3\xaens\xc4\x83 \xc8\x99i un nou prilej de dificult\xc4\x83\xc8\x9bi. Ar fi fost de a\xc8\x99teptat ca trupele, care fuseser\xc4\x83 \xc3\xaencadrate, instruite \xc8\x99i \xc3\xaenso\xc8\x9bite pe drumul de \xc3\xaentoarcere de ofi\xc8\x9beri italieni, s\xc4\x83 participe la parad\xc4\x83 \xc3\xaempreun\xc4\x83 cu ace\xc8\x99tia. Oficialii rom\xc3\xa2ni nu au fost \xc3\xaens\xc4\x83 de acord, afirm\xc3\xa2nd c\xc4\x83 italienii ar fi trebuit s\xc4\x83 r\xc4\x83m\xc3\xa2n\xc4\x83 \xc3\xaen acas\xc4\x83 la ei \xc3\xaen Peninsul\xc4\x83, dat fiind pericolul unor confrunt\xc4\x83ri cu forma\xc8\x9biuni blo\xc8\x99evice \xc8\x99i iredentiste maghiare. Pozi\xc8\x9bia adoptat\xc4\x83 de rom\xc3\xa2ni a fost r\xc4\x83u primit\xc4\x83 de ministrul italian de r\xc4\x83zboi Cavaglia, ceea ceea ce l-a determinat pe Primul Ministru Orlando s\xc4\x83 concluzioneze succint c\xc4\x83 \xe2\x80\x9ebeneficiile nu sunt pentru cei care nu le doresc\xe2\x80\x9d. Istoria legionarilor rom\xc3\xa2ni din Italia s-a terminat a\xc8\x99adar cu un incident diplomatic.\n_START_SECTION_\nIntegrarea\n_START_PARAGRAPH_\nDup\xc4\x83 sosirea \xc3\xaen Rom\xc3\xa2nia, regimentele Legiunii au fost integrate \xc3\xaen Armata Rom\xc3\xa2n\xc4\x83 \xc8\x99i trimise \xc3\xaen Transilvania \xc8\x99i Bucovina. Regimentul l \xe2\x80\x9eHorea\xe2\x80\x9d s-a stabilit \xc3\xaen garnizoana Deva \xc8\x99i a fost pus la dispozi\xc8\x9bia Consiliului Dirigent al Transilvaniei. O parte din \xe2\x80\x9ealpinii\xe2\x80\x9d din Italia s-au instalat la Zal\xc4\x83u, dup\xc4\x83 mutarea liniei de demarca\xc8\x9bie._NEWLINE_O parte dintre voluntari au participat la ac\xc8\x9biunile militare din Campania anului 1919 din Transilvania \xc8\x99i Ungaria. Ulterior, Regimentele 2 \xc8\x99i 3 au fost demobilizate \xc3\xaen anul 1920, iar Regimentul 1 \xe2\x80\x9eHorea\xe2\x80\x9d a fost transformat \xc3\xaen 1919 \xc3\xaen Regimentul 97 Infanterie cu garnizoana \xc3\xaen Odorheiu Secuiesc.\n_START_SECTION_\nRecunoa\xc8\x99teri\n_START_PARAGRAPH_\nSolda\xc8\x9bii rom\xc3\xa2ni \xc8\x99i-au adus contribu\xc8\x9bia la victoriile armatelor italiene \xc3\xaempotriva Armatei Austro-Ungare la Montello, Vittorio Veneto, Sisemolet, Piave, Cimone, Monte Grappa, Nervesa, Ponte Delle Alpi._NEWLINE_La 22 noiembrie 1918, militarii Companiei 1 Rom\xc3\xa2ne au fost decora\xc8\x9bi de c\xc4\x83tre comandantul Armatei a 8-a italiene cu \xe2\x80\x9eCrucea de Merit de r\xc4\x83zboi\xe2\x80\x9d. Al\xc8\x9bi voluntari rom\xc3\xa2ni au primit alte decora\xc8\x9bii, printre care \xe2\x80\x9eMedalia de argint\xe2\x80\x9d \xc8\x99i \xe2\x80\x9eMedalia de bronz\xe2\x80\x9d. Tuturor rom\xc3\xa2nilor combatan\xc8\x9bi \xc3\xaen Italia le-a fost conferit\xc4\x83 \xe2\x80\x9eBareta Italia\xe2\x80\x9d, pentru a fi ata\xc8\x99at\xc4\x83 Crucii Comemorative a R\xc4\x83zboiului 1916-1918._NEWLINE_La Rovereto, \xc3\xaen nordul Italiei, exist\xc4\x83 un monument comemorativ \xc3\xaen amintirea solda\xc8\x9bilor Legiunii.'